Egtved IF

Egtved Idrætsforening, der har godt 100 år på bagen, tilbyder ud over fodbold også bordtennis, badminton, gymnastik, håndbold, tennis og motion.

Fodboldafdelingen har pt. godt 170 medlemmer. Hos seniorerne har Egtved et samarbejde med Ammitsbøl og har her et herre serie 1 samt et serie 4 hold – begge hold oprykket i år - ligesom der er et kvindehold i syvmandsrækken.

”Vores målsætning er en stabilisering i serie 1,” siger fodboldudvalgsmedlem og kampfordeler Ib Pabst. ”Ja, måske endog i toppen af serie 1 – vores træningsresultater har i alt fald været fine.”

Efter i en årrække at have samarbejdet sporadisk med Ammitsbøl, har de to klubbers seniorafdelinger nu i fire år haft et formaliseret samarbejde med selvstændig økonomi. ”Og det fungerer bedre og bedre,” siger Ib Pabst. ”Det lykkes os i højere og højere grad at holde på de unge mennesker, og vores seniorhold består af lokale spillere fra de to klubber.”

Den tre år gamle kunstgræsbane i Egtved har også betydet meget for træningsmiljøet.

Den overordnede vision for Egtved IF er ifølge klubbens hjemmeside:

- At skabe et attraktivt tilbud til alle i Egtved by og omegn.

- At skabe et sportsligt og socialt miljø for ungdoms- og seniorspillere i alle aldre.

- At give sportslig udfordring for alle.

- At dygtiggøre spillere, trænere og ledere mest muligt.

- At være samlingspunkt i lokalområdet.

Et øget samarbejde med Ammitsbøl skal også styrke ungdommen. ”Vores målsætning er, at vi i 2020 gennem samarbejde med Ammitsbøl skal have hold i alle ungdomsrækker,” siger Ib Pabst.

”I alt fald op til U-15.”

Pabst glæder sig over det tidligere KUV-samarbejde med VB og det fremtidige Future Vejle projekt og Topcenter-tiltag.

”Egtved IF har haft meget gavn af KUV-samarbejdet, hvor vi har været en aktiv medspiller. Det har givet flere af vore spillere mulighed for at tage steppet videre.”

*Tekst: Ole Kristensen*